31995D0307
L 185/58
JURNALUL OFÍCIAL AL UNIUNII EUROPENE
DECIZIA COMISIEI
din 24 iulie 1995
de stabilire a certificatului de sănătate animală tip pentru schimburile de material seminal din specia ecvină
(Text cu relevanță pentru SEE)
(95/307/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de stabilire a cerințelor de sănătate care reglementează schimburile și importurile în Comunitate de animale, material seminal, ovule și embrioni care nu se supun cerințelor de sănătate animală stabilite în normele comunitare specifice prevăzute la anexa A punctul I la Directiva 90/425/CEE (1), astfel cum a fost modificată ultima dată prin Decizia 95/176/CE a Comisiei (2), în special articolul 11 alineatul (2),
întrucât condițiile de schimb de material seminal de ecvidee sunt formulate în Directiva 92/65/CEE a Consiliului; întrucât, prin urmare, certificatul de sănătate animală tip pentru schimburile de material seminal de ecvidee proaspăt, refrigerat sau congelat trebuie întocmit în conformitate cu prevederile prezentei directive;
întrucât anumite boli infecțioase ale ecvideelor sunt transmisibile prin material seminal; întrucât, prin urmare, sunt necesare teste specifice în materie de sănătate animală pentru identificarea acestor boli; întrucât aceste teste trebuie realizate în conformitate cu programe de control specifice care înregistrează deplasările armăsarilor donatori înainte și după perioada de colectare a materialului seminal;
întrucât Decizia 95/176/CE, care modifică anexele Directivei 92/65/CEE în ceea ce privește materialul seminal, ovulele și embrionii speciei ecvine, se aplică de la 1 octombrie 1995; întrucât, prin urmare, certificarea veterinară pentru schimburile de material seminal de ecvidee se aplică de la aceeași dată;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Statele membre se asigură că numai materialul seminal de ecvine însoțit în timpul transportului de un certificat de sănătate în conformitate cu modelul prezentat în anexă și completat corect este trimisă de pe teritoriul propriu pe teritoriul unui alt stat membru.
Articolul 2
Prezenta decizie se aplică de la 1 octombrie 1995.
Articolul 3
Prezenta decizie se adresează statelor membre.
Adoptată la Bruxelles, 24 iulie 1995.